In Dei nomine, ego Hugo, dux Burgundie, cupiens fieri particeps orationum et spiritualium beneficiorum fratrum Cistercii, de quorum orationibus predecessores mei ibidem se sepelire fecerunt, pro remedio anime mee et parentum meorum, Cistericiensis, ecclesie et fratribus sub possessione ejusdem loci Deo servientibus, dono et concedo liberam potestatem eundi, portandi et vendendi res proprias, et emendi ad proprios usus necessaria, per omnem terram meam, absque pedagio, eminagio, venta, et omni alia exactione vel costuma; in omni etiam dominicatura mea plenissimum usuarium eis concedo. Et ut breviter multa concludam, illa omnia de quibus absque juris contradictione prefacta ecclesia investita erat, eo anno quo Iherosolimitanam aggrediens viam, in capitulo Cistercii me orationibus fratrum commendavi, cuncta eidem ecclesie laudo, et perpetuo in pace possidenda concedo, successoribus que meis, ut ea fideliter teneant et ab omni laicali manu vel potestate omni tempore defendant, supplico et percipio. Ut autem hoc donum ratum semper et inconcussum permaneat, sigilli mei impressione cartam hanc confirmo. Ego etiam Aatiz, ducissa Burgundie, cum Odone, filio meo, hoc donum laudo, et ad noticiam futurorum sigillo meo consigno. Hii infuerunt et audierunt: Johannes, prior Cistercii; Johannes de Ladona et Vivianus, monachi, Petrus conversus, Nicholaus capellanus, Aimo Rufus, Guiardus de Fauvernei, Bartholomeus camarerius et Johannes frater ejus, Guido prepositus de Argilli, Hugo maior de Argilli, Petrus forestarius de Argilli. Actum est hoc apud Belnam, anno ab incarnatione Domini M°C°LXXI° rege Lodewico regnante.